На основу члана 44. став 2. Закона о култури („Службени гласник Републике Србије“, број 72/09, 13/16, 30/16- испр., 6/20, 47/21, 78/21 и 76/23), члана 37. став 1. тачка 20) Статута Града Ниша ("Службени лист Града Ниша", број 88/08, 143/16 и 18/19) и члана 15. став 2. Одлуке о оснивању Народнoг позоришта Ниш ("Службени лист Града Ниша", број 2/11 – пречишћен текст, 115/16, 99/20 и 85/21),

 Скупштина Града Ниша, на седници одржаној \_\_\_\_\_\_\_\_\_\_\_\_\_\_, донела је

**Р Е Ш Е Њ Е**

 I **ДАЈЕ СЕ САГЛАСНОСТ** на Програм рада Народнoг позоришта Ниш за 2024. годину, број 01-1652, који је донео Управни одбор ове установе, на седници одржаној 19.12.2023. године.

 II Програм рада Народнoг позоришта Ниш за 2024. годину реализоваће се у складу са Финансијским планом ове установе за 2024. годину.

 III Решење доставити Народном позоришту Ниш, Градској управи за друштвене делатности и Градској управи за финансије.

Број:

У Нишу,

**СКУПШТИНА ГРАДА НИША**

Председник

 др Бобан Џунић

***О б р а з л о ж е њ е***

 На основу члана 44. став 1. тачка 5) Закона о култури (“Сл.гласник РС”бр.72/09,13/17,30/16-испр.,6/20, 47/21, 78/21 и 76/23), члана 15. став 1. тачка 5. Одлуке о оснивању Народног позоришта Ниш (Службени лист Града Ниша, број 2/11-пречишћен текст. 115/16. 99/20 и 85/21) и чл. 38. Статута Народног позоришта Ниш, управни одбор Народног позоришта Ниш, на седници одржаној 19.12.2023. године, донео је Програм рада Народног позоришта Ниш за 2024. годину, број 01-1652, и доставио га Градској управи за друштвене делатности на даљу надлежност.

У 2024. години Народно позориште Ниш планира да реализује 9 премијера, од тога седам самосталних и две копродукције.

Планиран је репертоар са 30 играјућих наслова (20 на великој, а 10 на малој сцени), 130 одигране представе у продукцији Народног позоришта на домаћој сцени и на гостовањима, 40 гостујућих представа из Србије и иностранства, као и 32 друга програма (књижевне вечери, академије и трибине).

Народно позориште Ниш ће у 2024. години реализовати пети фестивал позоришта балканског културног простора „Театар на раскршћу“.

У 2024. години Народно позориште Ниш планира учешће на свим значајним позоришним фестивалима у земљи и иностранству. Такође у плану су и гостовања у позориштима Србије, центрима за културу, као и у мањим местима, али и у градовима страних држава са којима позориште има вишегодишњу успешну сарадњу.

Маркетинг Народног позоришта планира да у 2024. години акценат стави на дигитални маркетинг и развој социјалних мрежа ради прикупљања директних информација о културним потребама грађана. Планиран је наставак успешних маркетиншких активности, тако и креирање нових: уживо и онлајн читање драма младих аутора, драмских писаца у сарадњи са страним културним центрима, затим пројекат сталне отворене сцене на степеништу и платоу испред позоришта, мале форме за мањи број публике на отвореном од маја до септембра и на малој сцени (представе, перформанси, мини концерти, стенд ап и песничење као нова форма читања поезије), представе или делови представа у дворишту установа социјалне заштите и „Театар поново на раскршћу“ – међународна конференција, као и креирање нових активности..

Посебан задатак Народног позоришта Ниш биће одржива сарадња и развој локалних, националних и међународних односа, успостављање интерсекторске сарадње на свим нивоима, партнерски односи, као и мобилност уметника.

Наставља се хуманитарна активност у сарадњи са установама за смештај лица са посебним потребама и удружењима грађана.

Чланом 33. Одлуке о буџету Града Ниша за 2024. годину („Службени лист Града Ниша“, број 124/23) прописано је да „директни корисници буџетских средстава, који су у буџетском смислу одговорни за индиректне кориснике буџетских средстава, врше расподелу средстава индиректним корисницима у оквиру својих одобрених апропријација“. Иста одредба прописује и обавезу корисника да доносе план за коришћење одобрене апропријације – финансијски план. У складу са наведеним, управни одбор Установе донео је Финансијски план Народног позоришта Ниш за 2024. годину, који је у циљу целовитог сагледавања Плана и Програма достављен у прилогу.

 Имајући у виду да је Програм рада Народног позоришта Ниш за 2024. годину сачињен у складу са законом, прописима Града и циљевима оснивања Установе, Градска управа за друштвене делатности је израдила нацрт Решења о давању сагласности на Програм рада Народног позоришта Ниш за 2024. годину, као у диспозитиву.

вршилац дужности начелника

 Градске управе за друштвене делатности

 Миљан Ћирковић